P. Paška, predseda NR SR: (2007-01-30):
Budeme pokračovať druhým a tretím čítaním o návrhu na vyslovenie súhlasu Národnej rady Slovenskej republiky so Stabilizačnou a asociačnou dohodou medzi Európskymi spoločenstvami a ich členskými štátmi na jednej strane a Albánskou republikou na strane druhej , je to tlač 123. Spoločná správa výborov je tlač 123a. Poprosím pána ministra zahraničných vecí, pána Jána Kubiša, aby odôvodnil návrh. J. Kubiš, minister zahraničných vecí SR: Dobrý deň, vážený pán predseda, vážené panie poslankyne, vážení páni poslanci, ja by som, predkladám na rokovanie Národnej rady Slovenskej republiky vládny návrh na vyslovenie súhlasu so Stabilizačnou a asociačnou dohodou medzi Európskymi spoločenstvami a ich členskými štátmi na jednej strane a Albánskou republikou na strane druhej. Táto dohoda nahrádza pôvodnú dohodu medzi Európskym hospodárskym spoločenstvom a Albánskou republikou v obchode a obchodnej a hospodárskej spolupráci, podpísanou v Bruseli v máji 1992. Účelom a predmetom dohody je posilnenie spolupráce medzi Spoločenstvom a jeho členskými štátmi na jednej strane a Albánskou republikou na strane druhej. Dohoda má prispieť najmä ku konsolidácii, k ekonomickému rastu a k posilneniu prítomnosti Únie v Albánsku. Politický dialóg, na ktorom je dohoda založená, sa týka boja proti terorizmu, šíreniu zbraní hromadného ničenia, nezákonnému obchodovaniu s drogami a psychotropnými látkami, ako i počítačovej kriminalite. Dohoda je tiež založená na vzájomnej spolupráci, ktorá zahŕňa najmä sociálno-ekonomickú, priemyselnú, finančnú a obchodnú spoluprácu, ako aj spoluprácu v oblasti vedy, technológií a informačnej spoločnosti. Ďalej sú to perspektívy zriadenia zón voľného obchodu medzi krajinami regiónu, ako aj medzi Spoločenstvom a Albánskom do desiatich rokov od nadobudnutia platnosti dohody. V tejto súvislosti dohoda upravuje oblasť týkajúcu sa pohybu pracovníkov, slobody usadiť sa, poskytovania služieb bežných platieb a pohybu kapitálu a najmä záväzok Albánska aproximovať svoje právne predpisy k predpisom Európskych spoločenstiev v kľúčových oblastiach vnútorného trhu. Rovnako je upravená spolupráca v oblasti spravodlivosti, slobody a bezpečnosti. Dohoda ďalej obsahuje ustanovenia o vytvorení Stálej stabilizačnej a asociačnej rady, ktorá by mala dohliadať nad implementáciou Dohody o vymenovaní Stabilizačného a asociačného výboru a Parlamentného stabilizačného a asociačného výboru. Z hľadiska vnútroštátnych právnych predpisov ide o medzinárodnú politickú zmluvu a medzinárodnú zmluvu, ktorá priamo zakladá práva alebo povinnosti fyzických alebo právnických osôb, je preto potrebné vyslovenie súhlasu Národnej rady Slovenskej republiky a ratifikácia prezidentom Slovenskej republiky. Ďalej je potrebné, aby Národná rada Slovenskej republiky rozhodla o tom, že ide o dohodu, ktorá má prednosť pred zákonmi podľa čl. 7 ods. 5 Ústavy Slovenskej republiky. Vláda Slovenskej republiky schválila návrh na uzavretie dohody uznesením č. 434 na svojom zasadnutí v máji 2006. Minister zahraničných vecí Slovenskej republiky podpísal dohodu v Luxemburgu na zasadaní Rady EÚ v júni 2006. Uvedený materiál bol prerokovaný vo výbore pre európske záležitosti, v ústavnoprávnom výbore a zahraničnom výbore, ktoré Národnej rade Slovenskej republiky odporučili vysloviť s ním súhlas. Dovoľujem si vás preto požiadať, aby Národná rada Slovenskej republiky s predkladaným materiálom vyslovila súhlas. Ďakujem za pozornosť.